Beurtkrag vir eers afgeweer(Foto: pixabay) Eskom sê dis te danke aan Suid-Afrikaners se spaarsamige kragverbruik dat beurtkrag Donderdagaand afgeweer is. “Eskom wil Suid-Afrikaners bedank dat hulle reageer het op ŉ oproep Donderdagaand om krag spaarsamig te verbruik. Kort ná Eskom se versoek het die vraag na elektrisiteit afgeneem na aanvaarbare vlakke en kon Eskom die instel van beurtkrag vermy,” lui ŉ verklaring Vrydag deur die kragvoorsiener. Maroela Media het vroeër berig vier kragopwekkingseenhede by die Tutuka-, Medupi- en Majuba-kragstasies het die gees gegee. Eskom het Donderdagaand met herstelwerk aan dié eenhede begin. ŉ Eenheid by die Lethabo-kragstasie is ook buite werking terwyl herstelwerk gedoen word. Eskom het gewaarsku indien die kragverbruik nie gou verminder word nie, sou beurtkrag vir die eerste keer sedert 22 Junie ingestel word. Eskom kon intussen daarin slaag om een kragopwekkingseenheid by die Majuba-kragstasie weer tot die netwerk te voeg. Die kragreus waarsku egter dat Suid-Afrika nog nie uit gevaar is nie en versoek mense om steeds krag spaarsamig te verbruik.